L-UE qed tistabbilixxi għall-ewwel darba standards tal-emissjonijiet tas-CO2 għat-trakkijiet. Ara l-infografika sħiħa L-UE qed tistabbilixxi għall-ewwel darba miri għat-tnaqqis tal-emissjonijiet tas-CO2 għal vetturi tqal. Il-Kunsill illum laħaq qbil dwar il-pożizzjoni tiegħu (approċċ ġenerali) dwar proposta biex jitnaqqsu l-emissjonijiet tas-CO2 minn vetturi tqal ġodda. Dan il-qbil jipprovdi lill-presidenza b'mandat biex tibda negozjati mal-Parlament Ewropew. Mill-2025 'il quddiem, trakkijiet u xarabanks ġodda ser jarmu medja ta' 15% anqas ta' CO2. U mill-2030, ser jarmu 30% anqas CO2. Dan jagħmel parti mill-isforzi tagħna biex is-settur tat-trasport bit-triq jiġi dekarbonizzat u huwa pass importanti lejn il-ksib tal-għanijiet li qbilna dwarhom fil-qafas tal-Ftehim ta' Pariġi. Ir-regoli li qbilna dwarhom illum ifissru li bejn l-2020 u l-2030 aħna ser narmu 54 miljun tunnellata ta' CO2 anqas, ammont li jikkorrispondi għall-emissjonijiet ta' CO2 annwali totali tal-Iżvezja. Elisabeth Köstinger, ministru federali għas-sostenibbiltà u t-turiżmu tal-Awstrija Kif propost mill-Kummissjoni Ewropea, il-Kunsill iżomm il-mira ġenerali ta' 15% għat-tnaqqis tal-emissjonijiet tas-CO2 għall-flotta ta' vetturi tqal ġodda tal-UE mill-2025 'il quddiem, meta mqabblin mal-livelli ta' emissjonijiet tal-2019. Il-Kunsill jintroduċi mira li torbot għal tnaqqis ta' 30% mill-2030, dment li ma jiġix deċiż mod ieħor wara rieżami ta' dan ir-regolament fl-2022. Piena finanzjarja, f'forma ta' primjum għal emissjonijiet eċċessivi, hija prevista għal dawk il-manifatturi li ma jikkonformawx mal-miri għat-tnaqqis tal-emissjonijiet tas-CO2. Ser ikun hemm sistema ta' inċentivi, imsejħin krediti supplementari, li biha vetturi b'livell ta' emissjonijiet baxx jew żero ser jingħaddu bħala aktar minn vettura waħda fil-kalkolu tal-emissjonijiet speċifiċi ta' manifattur tat-trakkijiet. Il-krediti supplementari ser ikunu soġġetti għal limiti massimi speċifiċi definiti minn qabel biex jiġi evitat li jiddgħajfu l-objettivi ambjentali tar-regolament. Meta mqabbel mal-proposta inizjali tal-Kummissjoni, il-Kunsill iddeċieda li jeskludi xarabanks u kowċis minn din is-sistema ta' inċentivi. Fl-aħħar nett, ser ikun hemm miżuri speċifiċi biex titħares d-disponibbiltà ta' data robusta u rappreżentattiva mill-manifatturi dwar l-emissjonijiet tas-CO2 u l-konsum tal-fjuwil mit-trakkijiet li huma jibnu. Informazzjoni ġenerali u passi li jmiss L-emissjonijiet tas-CO2 minn vetturi tqal, inkluż trakkijiet, xarabanks u kowċis, jirrappreżentaw madwar 6% tal-emissjonijiet tas-CO2 totali fl-UE u madwar 25% tal-emissjonijiet tas-CO2 totali tat-trasport bit-triq. Bħalissa, id-dritt tal-UE ma jistabbilixxi ebda rekwiżit għat-tnaqqis tas-CO2 għal vetturi bħal dawn. Il-Kummissjoni adottat il-proposta dwar dan ir-regolament il-ġdid fis-17 ta' Mejju 2018. L-għan tal-proposta huwa li jiġu stabbiliti standards ta' rendiment għall-emissjonijiet tas-CO2 għal vetturi tqal ġodda biex b'hekk l-istati membri jkunu jistgħu jiksbu l-miri tagħhom għat-tnaqqis tal-emissjonijiet li nqablu fil-qafas tar-regolament dwar il-kondiviżjoni tal-isforzi. Fid-9 ta' Ottubru, il-Kunsill Ambjent kellu dibattitu ta' orjentazzjoni dwar il-proposta. Il-Parlament Ewropew qabel dwar il-pożizzjoni tiegħu fl-14 ta' Novembru. L-approċċ ġenerali li ntlaħaq illum ifisser li l-Kunsill huwa lest biex jibda negozjati mal-Parlament Ewropew. In-negozjati tat-trilogu mistennija jibdew f'Jannar taħt il-presidenza Rumena. Approċċ ġenerali Emissjonijiet tas-CO2 minn vetturi tqal: il-Kunsill jadotta regoli ta' monitoraġġ u rapportar (stqarrija għall-istampa, 25/6/2018) Il-proposta tal-Kummissjoni Ara l-paġna tal-laqgħa